CSS เคาะปันผล 0.03 บ. ส่งซิกครึ่งปีหลังแกร่ง เดินหน้าประมูลงานเต็มสูบ
CSS เคาะปันผล 0.03 บ. ส่งซิกครึ่งปีหลังแกร่ง เดินหน้าประมูลงานเต็มสูบ
18 ส.ค. 2563

นายสมพงษ์ กังสวิวัฒน์ ประธานเจ้าหน้าที่บริหาร บริษัท คอมมิวนิเคชั่น แอนด์ ซิสเต็มส์ โซลูชั่น จำกัด (มหาชน) หรือ CSS เปิดเผยถึง ทิศทางธุรกิจในช่วงที่เหลือของปีนี้ เชื่อว่ามีโอกาสขยายตัวอย่างมีนัยสำคัญ ต่อเนื่องจากครึ่งปีแรกที่ผลการดำเนินงานยังเคลื่อนไหวอยู่ในทิศทางบวก โดยผลการดำเนินงานงวด 6 เดือน สิ้นสุดวันที่ 30 มิถุนายน 2563 ของบริษัทและบริษัทย่อยมีกำไรสุทธิ 58.18 ล้านบาท เทียบกับงวดเดียวกันของปีก่อนอยู่ที่ 13.05 ล้านบาท หรือเพิ่มขึ้นจำนวน 45.12 ล้านบาท
ทั้งนี้เนื่องจากได้รับปัจจัยบวกจากผลตอบแทนในการลงทุนโครงการต่าง ๆ และธุรกิจเทรดดิ้ง โดยบริษัทฯ ยังคงให้ความสำคัญในการเข้าร่วมประมูลงานใหม่ๆ จากภาครัฐอย่างต่อเนื่อง เพราะเชื่อว่าจะเป็นปัจจัยสำคัญต่อการเติบโตของธุรกิจบริษัทฯในอนาคต และเพื่อรักษาอัตราการเติบโตของผลการดำเนินงานปีนี้ให้เป็นไปตามเป้าหมายที่ตั้งไว้
“ต้องยอมรับว่าสถานการณ์การแพร่ระบาดของเชื้อไวรัสโคโรน่า 2019 ส่งผลกระทบต่อการดำเนินธุรกิจอย่างหลีกเลี่ยงไม่ได้ แต่ผลการดำเนินงานของบริษัทฯ ก็ยังออกมาอยู่ในทิศทางบวกได้ และเชื่อว่าช่วงครึ่งปีหลังน่าจะยังคงดีอย่างต่อเนื่อง จากการที่ผู้ประกอบการเครือข่ายสื่อสารมีแผนขยายสถานีโครงข่ายเป็นจำนวนมาก และยังมีโปรเจคในอนาคตอีกมากจากภาครัฐที่บริษัทเตรียมเข้าประมูล รวมถึงการทำธุรกิจพลังงานทดแทน ซึ่งจะเป็นตัวช่วยผลักดันให้ภาพรวมธุรกิจของ CSS เติบโตอย่างมีนัยสำคัญ” นายสมพงษ์ กล่าว
อย่างไรก็ตามจากผลการดำเนินงานที่ปรับตัวเพิ่มขึ้นดังกล่าว คณะกรรมการบริษัทฯ จึงได้มีมติอนุมัติให้จ่ายเงินปันผล ระหว่างกาลให้กับผู้ถือหุ้นเป็นเงินสด ในอัตราหุ้นละ 0.03 บาท  โดยวันที่กำหนดรายชื่อผู้ถือหุ้นมีสิทธิรับเงินปันผลระหว่างกาล (Recode date) คือ วันที่ 31 สิงหาคม 2563 วันที่ไม่ได้สิทธิปันผล (XD) วันที่ 28 สิงหาคม 2563  และกำหนดจ่ายเงินปันผลวันที่ 11 กันยายน 2563